  Майя Бывальцева Удмуртиысь мусульманъёс исламысь одӥгзэ валтӥсь праздникез — Курбан-байрмаез пусйыны ӧдъязы. Праздниклы сӥзем намазъёс Ижкарысь мечетьёсын 7 часын кутскизы, ивортэ «Удмуртия» агентстволэн корреспондентэз. Курбан-байрам — курбон сётон праздник. Коранын верамын одӥг учыр сярысь: Аллах Ибрахимез (Авраамаез) аслэсьтыз пизэ курбонлы сётыны куриз. Но куке Ибрахим дась ни вал сое лэсьтыны, Аллах сое дугдытӥз но курбонэз такалы воштӥз. Табере котькуд мусульманин, кинлэн сыӵе луонлыкез вань, пудоез курбон сётыны но сое куиньлы люкыны кулэ — аслыз, ӵыжы-выжыосызлы но кулэяськисьёслы. Праздник озьы ик хаджез - Меккае паломничествоез — йылпумъянэз возьматэ. Кызьы ивортӥз туннэ Ижкарысь Шор мечетьлэн имамез Рустам Гатауллин, таяз арын Удмуртиысь хажде мынӥзы 50 пала мусульманъёс. Люкаськемъёслы вазиськоназ со озьы ик вераз, мусульманин — со адями, кинлэн кылызлэсь но киосызлэсь мукет адямиос уг курадӟо, со мукетъёслэн улонзылы, ваньбурзылы но данлыксылы кышкытлык уг вайы. Со Мухаммед пророклэсь ог-огедлы пумит ожмаськыны лэзисьтэм кылъёссэ тодэ вайытӥз. «Но мусульман дуннеын со туннэ ӧвӧл шат? Асьсэдыз исламен герӟась куд-ог кунъёсын ог огзылы пумит султо, ожмасько, терактъёс лэсьто, трос огшоры адямиосты быдто. Ваньмыз со исламлы чутрак пумит. Чаклаське сыӵе янгышанъёслэсь», — пусйиз Рустам Гатауллин. Тегъёс: Мерлык Ижкар Ислам Удмуртия праздникъёс вӧсьлык  